

EH Bildu Nafarroa talde parlamentarioari atxikitako foru parlamentari Mikel Zabaleta Aramendia jaunak 11-25/PES-00371 galdera egin du, idatziz erantzun dakion, Nafarroan tren-azpiegiturak koordinatu eta bultzatzeko lan-batzordeari buruz. Bada, Nafarroako Gobernuko Lurralde Kohesiorako kontseilariak hau jakinarazten du:
1. Zer eskumen, eginkizun eta eskudantzia eman zaizkio berariaz, Nafarroan tren-azpiegiturak koordinatu eta bultzatzeko lan-batzordeari?
Ez zaio eman, ez eskumenik, ez eskudantziarik. Tren-azpiegiturak bultzatzeko lan-batzorde bat da. Eginkizun du bi lan-lerroren bidez prestazio handiko trena eta azpiegitura konbentzionala bultzatzea, distantzia ertain eta laburreko garraioa eta salgaien tren bidezko garraioaren sustapena barne.
2. Zein da batzorderako ezarri den barne-funtzionamenduko erregelamendua edo sistema?
Elkarrizketa foro bat da, Nafarroarentzat oso garrantzitsua den azpiegitura bati buruzkoa. Gobernantza-egituraren araberakoa da barne-funtzionamendua: zuzendaritza-batzordea, batzorde betearazlea eta gaikako bi lantalde; Prestazio handiko trenen azpiegituren eta tren konbentzionalaren azpiegituren lantaldea eta Logistikako eta salgaien tren-garraioaren lantaldea.
3. Zein izanen da lan-batzordearen, zuzendaritza-batzordearen, batzorde betearazlearen eta eratzen diren lantalde teknikoen osaera zehatza?
· Zuzendaritza-batzordea: gidalerroak zehaztuko ditu eta proposamenak onetsiko ditu. 
· Nafarroako Gobernuko Garraioen Zuzendaritza Nagusiaren ordezkariak
· Nafarroako Enpresaburuen Konfederazioaren ordezkariak
· Garraioetako eta Mugikortasun Jasangarriko Ministerioaren ordezkariak
· Sindikatuen ordezkariak

· Batzorde betearazlea: lantaldeek landutako proposamenak aztertu, eta zuzendaritza-batzordeari igorriko dizkio.
· Nafarroako Gobernuko Garraioen Zuzendaritza Nagusiaren ordezkariak
· Nafarroako Enpresaburuen Konfederazioaren ordezkariak
· Garraioetako eta Mugikortasun Jasangarriko Ministerioaren ordezkariak
· Sindikatuen ordezkariak

· Prestazio handiko trenen azpiegituren eta tren konbentzionalaren azpiegituren lantaldea.
· Garraioen eta Mugikortasun Jasangarriaren Zuzendaritza Nagusia 
· Nafarroako Enpresaburuen Konfederazioko idazkari nagusia
· Garraioen Kudeaketa eta Antolamenduaren eta Mugikortasunaren Zerbitzuko zuzendaria 
· Nafarroako Enpresaburuen Konfederazioko proiektu-arduraduna
· Bide, Ubide eta Portuetako Ingeniarien Elkargoaren nafar ordezkaritzako dekanoa.
Lantalde horrek bi eginkizun bloke nagusi izanen ditu:
· Prestazio handiko trenaren azpiegituren obren eta proiektuen bilakaeraren jarraipena egitea:
· Egungo egoera ezagutzea.
· Hiru urte barrurako aurreikuspenak.
· Distantzia ertain eta laburreko tren-azpiegituraren jarraipena egitea:
· Proposamenak. Egungo egoera.
· Erabiltzaileak
· Maiztasun handiagoa eta tren berriak behar dira.
· Ministerioaren politika
· Logistikako eta salgaien tren-garraioaren lantaldea. 
· Nafarroako Gobernuko Garraioen Zuzendaritza Nagusiaren ordezkariak
· Nafarroako Enpresaburuen Konfederazioaren ordezkariak
· Nafarroako Garraioko Enpresaburuen Elkartearen ordezkaria
· Nafarroako terminal intermodalaren ordezkaria
· Enpresak
· Lantalde horren eginkizunak esparru hauetan ardaztuko dira:
· Nafarroako terminal intermodala, Noainen. Inbertsioa eta potentzialitatea.
· Bazterguneak. Trenbidearen gaitasuna handitzeko etorkizuneko premiak.
· Trenbide-hobekuntza
· Tren-autobide
· Ikastaroak
· Enpresa bultzatzaileak. (Nafarroako Enpresaburuen Konfederazioa - Merkataritza Ganbera)
· Lan foro bat sortzea salgaien tren-garraioa sustatzeko interesa duten enpresekin. Ikuskapen fitosanitarioak jatorrian, etab.
4.  Zenbatean behin bilduko dira batzordea, zuzendaritza-batzordea eta batzorde betearazlea?
· Zuzendaritza-batzordea, gutxienez urtean behin.
· Batzorde betearazle, gutxienez urtean bitan.
· Lantaldeak. Behar adina alditan.
5. Nafarroako Gobernuak zer helburu espezifiko lortu nahi ditu lan-batzorde hau sortuz?
Garraioetako eta Mugikortasun Jasangarriko Ministerioak, Nafarroako Enpresaburuen Konfederazioak eta Nafarroako Gobernuak modu koordinatuan lan egitea, Nafarroan tren-azpiegiturak bultzatzeko.
Helburu zehatzak lantaldeen bileretan zehaztuko dira. 
6. Zehaztu al da jada ibilbide-orririk edo jarduteko estrategiarik, komunikabideetan adierazi den bezala? Hala baldin bada, zeintzuk dira lerro eta epe nagusiak?
· Tren-azpiegituren jarraipena. AHTa, azpiegitura konbentzionala, nodo logistikoak.
· Salgaien tren-garraioa bultzatzea.
7. Zer baliabide tekniko, giza baliabide eta finantza-baliabide izanen ditu batzordeak bere eginkizunak betetzeko?
Batzordekide adina giza baliabide izanen ditu batzordeak. Gaur-gaurkoz, ez da baliabide ekonomikorik berariaz bideratu lan-batzordera. 
8. Zer gai jorratu ziren batzordearen lehen bileran eta zer balorazio egiten du Nafarroako Gobernuak haren lanari eta emaitzei buruz?
· Lan-batzordearen sorrera eta taldeen eraketa.
· Atlantikoko Korridorearen arduradunak korridore osoa azaldu zuen, Nafarroako zatia xeheago aipatuta.
· Tren konbentzionalaren erabileraren azterketa.
· Nafarroako terminal intermodala, Noainen.
9.- Zeintzuk izanen dira batzordearen hurrengo bileretan landuko diren gai eta proiektu zehatzak?
· Bilera estatu-idazkariarekin.  AHTaren azpiegituraren aurrerapena.
· Nafarroako terminal intermodala bisitatzea (Noain). Terminalaren azpiegituraren aurrerapena. 
· Tren-garraioari buruzko mintegia. Tren-intermodalitatea Nafarroan. Mintegi irekia izan zen.
· Nafar enpresen trengarritasun potentziala aztertzea. 
10. Nola antolatuko da batzordearen eta Nafarroako Gobernuko organo betearazle edo erabakitzaileen arteko harremana?
Eratutako organoetan izaten da elkarrizketa. 
Garraioetako eta Mugikortasun Jasangarriko Ministerioa da azpiegituraren organo erabakitzailea. 
11.- Herritarrei kontuak emateko zer mekanismo aurreikusten dira batzordearen lanari dagokionez?
Nortasun juridikorik gabeko elkarrizketa foroa da, ez duena gaitasunik erabakiak hartzeko; beraz, ez dagokio kontu ematea. Gainera, lan-organoa izaki, ez zaio aplikatzen Gardentasunari, informazio publikoa eskuratzeari eta gobernu onari buruzko maiatzaren 17ko 5/2018 Foru Legea; beraz, ez du zertan kontu eman jendaurrean. 
12. Batzordearen, zuzendaritza-batzordearen eta batzorde betearazlearen bileren aktak publikoak eta eskuragarriak izatea aurreikusten da? 
Ez dago horri buruzko erregulaziorik.
13. Interes-gatazkak prebenitzeko zer neurri ezarriko dira, batez ere enpresa-elkarteek, enpresa pribatuek, logistika- edo tren-operadoreek parte hartzen badute?
Lan-batzordeak ez du erabakirik hartzen. 
14. Aurreikusita al dauka Nafarroako Gobernuak lantalde horretan tren-arloari lotutako beste plataforma sozial edo sindikal batzuk sartzea? 
Gaian interesa duen edozein elkartek jo dezake administrazio publikoetara, interesekotzat jotzen dituen eskaerak, txostenak eta abar aurkezteko. 
15. Aurreikusita al dago beste sektore garrantzitsu batzuek, hala nola toki-entitateek, antolakunde sozialek edo sindikalek, solaskide tekniko gisa parte hartzea lantaldeetan? 
Azpiegituran interes legitimoa duten toki-entitateek eta elkarteek administrazio-prozeduretan parte hartu dezakete, legeak ezartzen duenaren arabera.
16. Aurreikusten al da herritarrek, elkarteek edo udalek saio jakin batzuetan entzule gisa parte hartu edo bertaratu ahal izatea, edo batzordeari proposamenak aurkeztu ahal izatea? 
Ez da horren gainean erabakirik hartu.
17. Zer lankidetza publiko-pribatu mota ezartzea aurreikusten da Nafarroan tren-azpiegiturekin lotuta dauden plataforma sozialekin? 
Nafarroan tren-azpiegiturekin lotuta dauden elkarte sozialek interesekotzat jotzen dituzten eskaerak, txostenak eta abar aurkezten ahal dizkiete administrazio publikoei. 
18. Nafarroako Gobernuak babesten al du, Iruña-Gasteiz tarterako planteatzen ari den bezala, AHTaren trazadurari buruzko informazio-azterlana egiteaz gain, azterlan alternatibo bat egitea, egungo sarea bikoiztea ahalbidetuko lukeena eta ingurumen-inpaktu askoz txikiagoa eta kostu ekonomiko askoz txikiagoa ekarriko lukeena, hainbat plataforma sozialek eskatu duten bezala?
Garraioetako eta Mugikortasun Jasangarriko Ministerioaren eskumenekoa da AHTaren informazio-azterlana. Foro honek ez du asmorik batere bere eskumenekoak ez diren gaietan sartzeko. Azpiegituraren aurrerapena bultzatzea eta erabilera sustatzea ditu helburu.
Hori jakinarazten dut, Nafarroako Parlamentuko Erregelamenduaren 215. artikuluan xedatutakoa betez.
Iruñean, 2025eko azaroaren 12an

